Nobedast pilgust moelavadele piisab, et veenduda: ülepõlvesaabas on hooaja hitt. Elevust võimendab veelgi nüanss, et tegu on tõesti värske moetuulega, mis toob vaheldust tüütutele hittkottidele ning ühest hooajast teise kanduvatele rõivatrendidele, millele uute nimede nuputamisest on moetoimetajatel tõsiselt villand. Mis kõige olulisem - neist saabastest juba mööda ei vaata!    Jeanne d'Arc tuleriidale!  Nagu paljud naistegarderoobi lemmikud  pärinevad ka saapad meeste maailmast. Piraadid ja salakaubavedajad peitsid saapasäärtesse saaki, rüütlitel aitasid saapad sadulas jalgu kaitsta. Naistele olid saapad ammustel aegadel lausa keelatud ning kui Jeanne d'Arci üle 1431. aastal kohut mõisteti, süüdistati teda peale kõige muu ka meestesaabaste kandmises.  Naistegarderoobi jõudsid saapad tänu ratsutamisele: madalaid, ilma kontsadeta saapaid hakati kandma jahiretkedel.    1960. aastate seksisümbol.  Vähemalt N. Liidu  mängufilmipärandi austajad aimavad, et tänapäevaste ülepõlvesaabaste eelkäijad on Louis XIII aegsed musketärisaapad. Möödus sajandeid ning alles 1960. aastate kosmosemoelainega naasid need moerahva südamesse. Saapaid valmistati vinüülist, nööbid asendati lukkudega ning kontsad tõmmati madalaks - meenuta kas või Jane Fonda valgeid saapaid filmis "Barbarella" või Harley-Davidsoni otsas laulva Brigitte Bardot' musti jalavarje.  Madalakontsalistest ülepõlvesaabastest sai naiste iseseisvumise sümbol. Ka  kingavõlur Christian Louboutin on veendunud, et madala kontsaga saapad sümboliseerivad emantsipatsiooni, samas kui kõrged väljendavad pigem allaheitlikkust ning on tugevama seksuaalse laenguga.    Litsakad 1980ndad.  1970.-80. aastail lisandus ülepõlvesaabastele hoopis uudne varjund, kui prostituudid neile oma garderoobi koostisosa templi vajutasid. Isegi Julia Roberts ei suutnud neid kümnend hiljem pretty womanina kinolinal romantiliseks kanda.  Ülepõlvesaapad elavad siiani  kaksikelu moeaksessuaaride ning prostituutide ametirõivana. Kui tippida Youtube'i thigh-high boots või cuissarde, saame tulemuseks pigem fetišivideod kui moeshow'd. Käsilolev hooaeg on aga ülepõlvesaabastele armulik ning lubab neil punaste laternate kvartalist peatänavaile ja moelavadele marssida, hoolimata valgustamata pööbli halvakspanevaist pilkudest.    Moelavade staar.  Moelavade variatsioonid teemal "ülepõlvesaapad" olid enneolematult mitmekesised. Prada sukatrippidega  (või tuleks nüüd öelda saapatrippidega?) kinnitatud jalatseid olid inspireerinud kalamehed. Rodarte uus kingageenius Nicholas Kirkwood oli valmistanud nahkrihmadega ulmelised saapad, mis pärinesid filmi "Mad Max" lahinguväljadelt. Marc Jacobs disainis omanimelisele kollektsioonile fantaasiakontsade ja lillemustritega sukksaapad ning Louis Vuittonile korsetilaadsed saapad. Gucci pakkus metalsete tikk-kontsade ning platvormtaldadega üliliibuvaid sekssaapaid, Cavalli laval kõndis nahkretuuside ja saabaste  kooslus, Fendil aga kinnitusid platvormkingadele nahksäärised. Iseenesestmõistetavalt ei puudunud ülepõlvesaapad ka teeneliste kingajumalate Christian Louboutini, Roger Vivier' ja Pierre Hardy kollektsioonidest.    Tõsine väljaminek.  Ekstreemsete esemete eluiga pole moemaastikul pikk, kuigi kallitele saabastele märkimisväärseid summasid kulutanud tarbijad võivad investeeringu õigustamiseks neid kangekaelselt edasi kanda. Ja nende saabaste puhul on tõesti tegu raskekaalulise  moeinvesteeringuga. Kui Marc Jacobsi saabaste eest tuleb välja käia "ainult" 12 000 krooni, siis Louis Vuittoni kuldsed jalavarjud maksavad lausa 44 000 krooni. Selle kõrval mõjuvad meie kaubandusvõrgu mõnetuhandekroonised versioonid tõeliselt hea tehinguna.  Hooaja oodatuimad saapad on aga H&Mil, mille valitud poodidesse jõuab novembris Jimmy Choo kollektsioon. Kui ka paari tuhande krooni väljakäimine tundub ilmselge liialdus, siis otsi hittsaapaid väikelinnade second-hand-poodidest või 1990ndatel  moehullustega kaasa läinud sõbrannade garderoobist.    Staaride lemmik.  Muidugi adopteerisid uue trendi esmalt staarid, kelle maailmas rajud hinnad ostudele piire ei sea. Madonna hööritab videos "Celebration" puusi Louboutini hirmkallitel saabastel. Lady GaGa leidis ülepõlvesaabastes armastatud trikoostiiliga ideaalselt sobivad jala- ja kintsuvarjud. Rihanna on sellistes saabastes esinenud juba aastaid. See pole juhuslik, sest fetišjalatsite comebacki esimesed signaalid anti  juba kuus aastat tagasi Chaneli 2003.-2004. aasta sügistalvise kõrgmoekollektsiooniga. Paar hooaega hiljem marssis Chaneli sügiskollektsiooni ülepõlvesaabaste armaada otsejoones Anne Hathaway säärte ümber filmis "Saatan kannab Pradat".  Piisas ainult paarist hooajast, et ülejäänud moemaailm saapatrendi ära seediks, omaks võtaks, moelavadele lükkaks ning kauplustesse paiskaks.